Socialistët francezë fitojnë bindëshëm në zgjedhjet lokale
Socialistët do të kontrollojnë 22 nga 26 rajonet e vendit dhe territoreve që ka Franca
Rezultatet treguan se një koalicion i partive të majta dominoi të gjitha rajonet franceze përveç dy prej tyre, gjatë raundit të dytë të zgjedhjeve të së dielës. Rreth 51 përqind e votuesve francezë morën pjesë në zgjedhje, një numër pak më i madh sesa në raundin e parë të javës së kaluar. Në një fjalim të transmetuar në televizion, Martine Aubry, shefja e Partisë Socialiste në opozitë, tha se vota i dërgoi një mesazh të fuqishëm qeverisë së qendrës së djathtë të presidentit Nicolas Sarkozy dhe partisë UMP në pushtet. Zonja Aubrythotë se vota arriti të dërgonte mesazhin qortues ndaj atyre që ajo i përshkroi si politika të padrejta të qeverisë, ku përfshiheshin ulje taksash për shtresën e pasur në kurriz të luftës ndaj papunësisë dhe kujdesit për të moshuarit. Shumë analistë janë dakord se francezët janë të zemruar ngaqë qeveria ka deshtuar ti mbrojë ata nga renia e ndjeshme ekonomike dhe papunësia e lartë gjatë dy viteve të fundit. Por në fjalimin e tij drejtuar vendit të shtunën, kryeministri Francois Fillon tha se qeveria e ka kuptuar mesazhin e votuesve. Zoti Fillon e pranoi se francezët janë të shqetësuar se stili i tyre i jetesës është kercënuar. Por ai thotë se reformat ishin kritike që ti shërbenin stilit të jetës për vitet që vijnë. Presidenti Sarkozy përballet me rizgjedhje në vitin 2012. Ai kembëngulë se zgjedhjet lokale ishin thejshtë lokale, edhe pse disa analistë thonë se ato përbëjnë një vlerësim për punën e tij. Ndersa e djathta u mund ndjeshëm, vëzhguesit thonë se rezultatet mund të kishin qenë edhe më të rënda.